
                                        REFERAT DE APROBARE A PROIECTULUI DE HOTĂRÂRE
 Sectiunea 1
 Proiect de hotărâre privind completarea Anexei V(lista bunurilor proprietate publică transmise spre  folosință operatorului)  la Contractul de Delegare  a serviciilor publice de alimentare cu apă şi de canalizare,  către  operatorul regional AQUATIM S.A, cu ultima modificare prin HCL 212/15.06.2021
Sectiunea a 2 - a 
Motivul emiterii proiectului de hotărâre
1. Descrierea situaţiei actuale
Urmare a înfiinţării Asociaţiei de Dezvoltare Intercomunitară Apă-Canal Timiş, şi ca urmare a aprobării prin HCL 277/28.07.2009 a delegării serviciilor publice de alimentare cu apă şi de canalizare în municipiul Timişoara prin atribuire directă operatorului regional AQUATIM SA Timişoara, în baza HG nr. 855 / 2008 a fost semnat Contractul de Delegare a gestiunii serviciului de alimentare cu apă şi de canalizare nr. 932/19.01.2010, în numele şi pe seama membrilor Asociaţiei. 
Potrivit  prevederilor art.24 alin.1 şi 2 din Legea nr. 51/2006, bunurile ce compun sistemele de utilităţi publice prin intermediul cărora sunt furnizate/prestate serviciile de utilităţi publice pot fi:
  a) date în administrare şi exploatate în baza hotărârii de dare în administrare;
  b) puse la dispoziţie şi exploatate în baza contractului de delegare a gestiunii serviciului.
             În cazul gestiunii delegate, punerea la dispoziție a sistemelor de utilități publice, utilizate pentru furnizarea/prestarea serviciilor și/sau activităților care fac obiectul delegării gestiunii, este parte intrinsecă a contractelor de delegare a gestiunii. Aceste sisteme se transmit operatorilor/operatorilor regionali spre administrare și exploatare pe perioada delegării gestiunii, odată cu gestiunea propriu-zisă a serviciilor și/sau a activităților delegate, în baza contractului de delegare a gestiunii.
	2.   Schimbari preconizate şi rezultate aşteptate
Bunurile aflate în patrimoniul municipiului Timișoara vor fi transmise în baza Contractului de Delegare a gestiunii serviciilor publice de alimentare cu apă şi de canalizare nr. 932/19.01.2010, operatorului regional SC AQUATIM SA pentru a asigura exploatarea și întreținerea instalațiilor de alimentare cu apă și de canalizare aferente. Reţelele de apă-canal de pe strada  Prof. Dr. Aurel Podeanu au fost executate de D.G.D.P.P.R.U., recepționate și înregistrate în evidența contabilă a municipiului Timișoara ca și mijloc fix. Forajele de apă industrială reprezintă captări de apă din surse subterane, prin puţuri forate, acestea asigurând o sursă alternativă de apă pentru municipiul Timişoara și având o importanţă deosebită din punct de vedere economic şi social. Acestea reprezintă o sursă de siguranţă și o rezervă de apă în cazul în care sursa principală ar putea fi afectată, în condiţiile apariţiei unor situaţii neprevăzute sau calamităţi naturale (caniculă, secetă, cutremure, etc.), iar prin tratarea lor putând asigura furnizarea apei către cetăţeni, acoperind nevoile oraşului. Fântânile ornamentale sunt situate în parcurile din Municipiul Timişoara, fiind amplasate în vecinătatea celor mai dens populate cartiere din municipiul Timişoara. 
Având în vedere cele menționate mai sus și tinând cont de faptul că operatorul regional dispune de resurse umane bine calificate, o bază tehnico-materială bine dezvoltată și o vastă experienţă în exploatarea sistemelor de alimentare cu apă și de canalizare, transmiterea acestor bunuri către AQUATIM SA Timişoara spre administrare şi exploatare este avantajoasă pentru municipiul Timişoara, asigurându-se funcționalitatea acestora la parametrii optimi.
3. Concluzii
           Urmare a celor prezentate mai sus, consider oportună promovarea Proiectului de hotărâre privind completarea Anexei V (lista bunurilor proprietate publică transmise spre   folosință operatorului)  la Contractul de Delegare  a serviciilor publice de alimentare cu apă şi de canalizare,  către  operatorul regional AQUATIM S.A, cu ultima modificare prin HCL 212/15.06.2021.

